
Започва регистрацията за участие в Първият централизиран конкурс за хора с трайни увреждания за експертни длъжности в държавната администрация

От 23 февруари до 8 март 2009 г. тече регистрацията на кандидатите за участие в Първия централизиран конкурс за хора с трайни увреждания за експертни длъжности в държавната администрация. Регистрацията става по електронен път с попълване на онлайн профил чрез сайта на Министерството на държавната администрация и административната реформа на следния адрес: http://212.122.185.37/psn/.

При регистрация всеки кандидат попълва лични данни като име, контакти и пр.; вид и степен на завършено образование, информация за досегашния професионален опит (години трудов стаж; ранг, ако кандидатът е бил държавен служител и пр.); информация за специфичните потребности според вида увреждане (вид и степен на увреждането; необходимост от адаптиране на работното място и пр.), както и предпочитания за населени места за работа.

Минималните изисквания към кандидатите са да имат завършено висше образование със степен бакалавър или магистър или завършен колеж със степен професионален бакалавър и да имат актуално решение от ТЕЛК/НЕЛК с установена намалена степен на работоспособност или намалена възможност за социална адаптация 50 и над 50 на сто.

При регистрация кандидатът трябва да посочи и актуален адрес на електронна поща, на която ще получи парола, необходима за влизане в личния профил и при явяване на изпита. Конкурсът ще се проведе от 23 до 27 март 2009 г. в тестови центрове в 6 града в страната – София, Варна, Пловдив, Велико Търново, Бургас и Монтана. На посочената при регистрация електронна поща на по-късен етап всеки кандидат ще получи уведомление за точната дата, час и място за явяване на конкурса. Тестовите центрове са специално избрани така че да са достъпни за хора с двигателни увреждания. Кандидатите със зрителни увреждания ще полагат теста в специално оборудвани за целта зали с екранен четец JAWS и синтезатор на речта „Гергана”. За кандидати със слухови увреждания ще бъде осигурен жестомимичен превод. 

В изпитния ден всеки кандидат трябва да носи:


Документ за самоличност


Оригинал и копие на диплома (или уверение) за завършена степен на висше образование или удостоверение от МОН за призната степен в случай на обучение в чужбина


Попълнена декларация по чл. 17, ал. 2, т. 1 от Наредбата за провеждане на конкурсите за държавни служители


Оригинал и копие на актуално решение на ТЕЛК/НЕЛК, с което се установява трайно намалена степен на работоспособност или намалена възможност за социална адаптация 50 и над 50 на сто


Записана паролата, която всеки е получил на електронната си поща при регистрация

Изпитът ще бъде под формата на тест от 60 въпроса, чрез които ще се провери нивото на познаване и разбиране на основните нормативни актове, регламентиращи функционирането на администрацията в България, функциите, правомощията, отговорностите на различните административни органи, информираността за историята и институциите на ЕС, както и въпроси за проверка на общата езикова подготовка. Всеки верен отговор ще дава по 1 точка, като за успешно преминаване на теста ще са необходими минимум 36 точки. На сайта на МДААР всеки кандидат може предварително да провери знанията си чрез демо-версията на теста на адрес: http://212.122.185.37/test/demotest.php. 

Всички, които успешно преминат конкурса, стават част от националната база данни, от която всяка администрация може да избира подходящи кандидат за конкретна свободна позиция, определена за заемане от човек с увреждане. Освен чрез централизирания конкурс, всяка администрация може да обяви отделен конкурс специално за хора с увреждания за конкретна свободна длъжност. С промените в Закона за държавния служител се въведе задължението за администрациите с над 50 служители да определят поне 2% от длъжностите по служебно правоотношение за заемане само от хора с трайни увреждания. За по-малките администрации (от 26 до 50 служители) задължението е да наемат поне 1 служител с трайно увреждане. 
Администрация, която желае да ползва базата данни, подава заявление до Института по публична администрация, като описва изискванията към кандидатите за конкретната длъжност. От предоставения от ИПА списък администрацията избира кандидатите, които отговарят на предварителните изисквания за длъжността и ги уведомява писмено за това, посочвайки минималните и специфичните изисквания, предвидени в нормативните актове за заемане на съответната длъжност, необходимите документи, които трябва да бъдат представени. При допълнителното интервю органът по назначаването проверява съответствието на представените документи с нормативните изисквания, извършва преценка на качествата на кандидатите и установява специфичните им познания за заемане на конкретната длъжност.

Подробна информация за централизирания конкурс (условия и срокове за кандидатстване, препоръки за подготовка и пр.) са публикувани в специално създадената рубрика на сайта на МДААР на адрес: http://www.mdaar.government.bg/khsu_info.php. 

Пресцентър 

ОБЩО СЪБРАНИЕ НА ПЪЛНОМОЩНИЦИТЕ НА СГБ
НИЕ СМЕ СИЛНИ, КОГАТО РАБОТИМ ЗАЕДНО

На 11 декември 2008 г. се проведе общото събрание на пълномощниците на Съюза на глухите в България. На този най-важен годишен форум на СГБ бяха отчетени резултатите от миналите 2007 и 2008 г. Бяха одобрени и насоките за работа през настоящата 2009 г.

Д Е К Л А Р А Ц И Я

От Общото събрание на пълномощниците на Съюза на глухите в България, състояло се на 11 декември 2008 година
Събранието на пълномощниците на Съюза на глухите в България, представящи 8 300 членове на СГБ, посрещаме с дълбоко възмущение проявите на така наречената “демократична опозиция”. С помощта на знайни и незнайни спонсори в издавания от нея вестник, се публикуват откровени лъжи и клевети по адрес на Съюза на глухите в България и неговото ръководство. С това се цели да се омаловажи дейността на тази неправителствена организация, работеща в защита на правата и интересите на слухово увредените граждани в Република България. Длъжни сме да заявим, че всякакъв опит за противопоставяне на членската маса и на ръководството на Съюза на глухите ще среща сериозен отпор. Фактът, че много от привържениците на самообявилата се за опозиция група, се завръщат в семейството на СГБ, е достатъчно показателен аргумент за това.Ние заявяваме, че ще обединим всичките си усилия, за да изпълним приетата за 2009 година Програма за преодоляване на кризата в съюзните ни предприятия и всички проблеми, свързани с живота на хората с увреден слух. Ние, всички заедно, както и досега ще работим в полза на хората с увреден слух и за просперитета на нашата организация – Съюза на глухите в България!

Проект "Достъп до образование и труд на зрителнозатруднени лица"

Съюзът на слепите в България изпълни проект "Достъп до образование и труд на зрителнозатруднени лица". Проектът се осъществи с финансовата подкрепа на "Мобилтел" ЕАД чрез създадената от него социална програма "Грант М-тел". 

Дейностите стартираха през м. юли и приключиха в края на 2008 год.

Водеща организация бе Съюз на слепите в България в партньорство със Сдружение "Национален център за рехабилитация на слепи" Основната цел беше Подпомагане на социалното включване на зрителнозатруднени лица – деца и възрастни - в обществения живот чрез осигуряване на достъп до образование и труд. Основните подцели на проекта бяха: 
Изравняване на възможностите за учебна подготовка на децата със зрителни увреждания с тези на останалите от общообразователните училища чрез подобряване на достъпа до учебен материал, включен в задължителната училищна програма от І до ІV клас;

Подобряване на качеството на издаваните «говорещи» книги в единственото за страната специализирано студио, работещо в системата на ССБ, чрез осигуряване на необходимата техника – брайлов принтер;

Осигуряване на възможности за професионална реализация на зрителноувредени хора от активна икономическа възраст посредством провеждането на професионално подготвителен курс по тапицерство от НЦРС - Пловдив;

Снижаване на дистанцията между хората с увреждания и останалите членове на обществото, в т.ч. на потенциалните работодатели и колеги, чрез разкриване на техните професионални умения.

Целеви групи на проекта бяха Ученици със зрителни увреждания от І до ІV клас на възраст от 7 до 12 години от двете специализирани училища за деца с нарушено зрение в страната /София и Варна/ и от следните ресурсни центрове за подпомагане на интегрираното обучение и възпитание на зрителнозатруднени деца и ученици: Велико Търново, Сливен, Габрово, Благоевград, Кюстендил, Враца. Комплекти от записаната литература са в наличност и в 7-те базови фонотеки в страната: София, Пловдив, Русе, Дряново, Варна, Стара Загора, Плевен. Хора с нарушено зрение от икономически активна възраст също бяха обект на проекта, а също и всички зрителнозатруднени читатели в страната, тъй като всички те са реални и потенциални ползватели на „говорещи” книги от Фонотеката към ССБ.

Проведения курс по тапицерство за зрителнозатруднени лица в Националния център за рехабилитация на слепи в Пловдив даде възможност да се придобият нови умения в професията тапицер. Повиши се информираноста на обществото за проблемите и възможностите на целевата група чрез организиране на изложба на произведените в хода на проведения професионален курс продукти и текущо разгласяване на целите, дейностите и резултатите от проекта.

Kръгла маса

Сдружение БАЛИЗ – Плевен в партньорство с Община Плевен реализира Проект “Нови хоризонти”, финансиран по Програма ФАР “Развитие на гражданското общество” BG2005/017-353.01.01 на Европейския съюз. 

Проект “Нови хоризонти” е насочен към изграждане на местни партньорства за интеграция на децата и младежите с увреждания и надграждане на предоставяните в Дневен център за деца и младежи с физически и интелектуални затруднения – гр. Плевен социални услуги, с цел достигане качество на обслужване, отговарящо на европейските стандарти.

По Проекта са предвидени четири “Кръгли маси” с участие на специалисти, обслужващи деца със затруднения и техните родители, представители на: Община Плевен, РДСП, ДСП, ОЗД, организации на хора с увреждания, Районна здравно-осигурителна каса, ТЕЛК, училищни ръководства, лекари, здравни работници, медии и други заинтересовани лица и организации.

На 27 януари 2009година се проведе последният от публичните форуми в Общинска конферентна зала - ул. “Д. Константинов”23Б от 10.00 до 12.00 часа. 

инж. Румен Петков

За преглед при джипи вече с анкетна карта
/ Продължение от миналия брой /

Ще изследват холестерола на всички пълнолетни. За пропуснати профилактични прегледи Законът за общественото здраве. предвижда глоби. Пациентите вече ще попълват специална анкетна карта при личния си лекар, преди да им бъдат направени изследвания. В нея ще  бъдат включени въпроси, от които медиците ще си правят извода дали пациентът им е застрашен от риск да развие сърдечно-съдови или бъбречни заболявания, алергии, онкологични процеси и други социално значими заболявания като туберкулоза например. Това предвижда разпореждане на ръководството на Националната здравноосигурителна каса.
По информация на директорката на касата д-р Румяна Тодорова картите вече са подготвени, попълват се много лесно и бързо, и могат да се свалят от сайта на НЗОК. В тях ще фигурират и резултатите за триглицериди и холестерол, които ще се правят задължително на всички, навършили 18 години. 

На базата на резултатите ще се формират различните нива на риск, които ще се изчисляват по специална формула. С това обаче джипитата няма да бъдат ангажирани, сметките ще бъдат работа на НЗОК. В зависимост от нивото на риск, пациентът ще бъде привикван на прегледи през определен период, а състоянието му следено от личния лекар.

Едни от здравноосигурените ще бъдат периодично изследвани, на други ще се наложи да се назначи някакъв медикамент. Трети обаче, които покажат сериозни отклонения от нормата, няма да фигурират в рисковата група, а ще отидат в съответната диспансерна група. В рисковата група може да се каже, че пациентът е все още здрав, но да е предразположен към определено заболяване. Личният лекар ще има задължението да следи дали такива пациенти живеят здравословно и да им дава съвети как да пазят своето здраве.

Такива наблюдения в Европа се правят от общопрактикуващите лекари. За пациентите, пропуснали задължителен профилактичен преглед, се предвиждат глоби.

Къде се издава медицинско свидетелство за управление на МПС на инвалиди?
При някои заболявания и състояния се налагат ограничения за получаване на свидетелство за управление на МПС, в зависимост от категорията на МПС. (Списък на тези заболявания и увреждания е включен в раздел ІІ на Приложение № 1 от Наредба No 31 от 26.07.1999 г. на Министерството на транспорта и на Министерството на образованието и науката, ДВ бр. 69 от 1999.)

В такива случаи свидетелство за управление на МПС се издава само след освидетелстване от транспортна областна лекарска експертна комисия (ТОЛЕК) или Транспортна централна лекарска експертна комисия (ТЦЛЕК).

Заключенията на ТОЛЕК подлежат на обжалване пред ТЦЛЕК, а нейните решения са задължителни и не подлежат на обжалване. 
Продажбата на сирене с палмова мазнина трябва да става на отделни щандове.

Поне 50% от сиренето на пазара у нас е от палмови мазнини, смесени със сухо мляко и протеин, извлечен от телешко шкембе. Евтините заместители изгониха от рецептите прясното мляко, мандри спряха да го изкупуват, а фермери излизат на барикадите в опит да спрат вноса на сурогати.

"Това е убийствено, истинско сирене вече е трудно да се продаде у нас, производителите са принудени да правят ментета, за да останат на пазара", 

Себестойността на "палмовото" сирене е 2,20-2,50 лв. за килограм, докато бялото саламурено по традиционната рецепта излиза двойно по-скъпо. При заместителя не е ясно какво е качеството, защото се прави с полулегално внесени мазнини от Индонезия, сухо мляко от Украйна, емулгатори и дори креда или тебешир. Рецептата е проста - разтваря се с вода сухото мляко, за да се получи от 2,8 до 3,5 литра течност, към нея се прибавя палмовата мазнина в хомогенизатор. Така се постига нужната масленост, като мазнините и водата се свързват с различни емулгатори и добавки.

При тази процедура обаче се получават трансмазнини, които се натрупват в кръвоносните съдове на организма, казват специалистите. Тези съставки дори били забранени в държави като Австралия, САЩ и Дания.

Складовете са задръстени със сирене, но не може да се продаде заради фалшификатите с растителни мазнини. Излишъци във време, когато прясното мляко е най-малкоима, а какво ще стане през пролетта и лятото, когато добивите ще се повишат. Ментето сринало и износа ни. "Чуждите търговци, като чуят, че искаме 3 евро на кг за бяло саламурено сирене, ни казват: Ама в магазините у вас се продава за 3 лв.".
Съставители: инж.Румен Петков, н.с.
 Гена Дочева

 Владимир Петков

За контакти:   тел. 064 835852
    0888 033046

